351
63:1-6
Jer. 49:7-22
Hes. 25:12-14
Amose 1:11-12
Obad. 1-14
Mal. 1:2-5
Morena a ntaela a re: 2“Wena motho wa nama, kgala thaba ya Seire o e porofete. 3E botše gore nna, Morena, Mong wa bohle, ke re:
“Ke lwa nago, wena thaba ya Seire!
Ke tla go otla ka go fetoša leganata.
4Ke tla fetoša metse ya gago marope,
naga ya gago ya šala e le leganata.
Ke gona o tlago lemoga gore Morena ke nna.
5“O be o dula o le lenaba la Baisraele, mme o ba gafela go bolawa ka tšhoša ka nako ya mašula a bona, ka nako ya ge ke ba otla o šoro. 6Ka lebaka leo, nna, Morena, Mong wa bohle, ke ikana ke le Modimo yo a phelago gore ke tla go gafela lehu, ka ge le wena o bolaile batho. O na le molato wa polao,35:6 Phetolelo ye nngwe ya kgale e re “O na le molato wa polao” Seheberu se re “Ga se wa ka wa hloya polao”. gomme le wena o tla bolawa. 7Wena thaba ya Seire, ke tla fetoša naga ya gago leganata, gomme ka bolaya bohle ba ba putlago go yona. 8Dithaba tša gona ke tla di apeša ka ditopo tša ba ba bolailwego ntweng. Batho ba tla bolawa ka tšhoša mebotong le meeding le magageng ohle. 9Ke tla fetoša naga ya gago leganata la go ya go ile, gomme ga go motho yo a sa tlago dula metseng ya gago. Ke mo o tlago lemoga gore Morena ke nna.
10“O be o re ditšhaba tšela tše pedi, Juda le Israele, gotee le dinaga tša tšona ke tša gago, le gore o tla di thopa, le ge e le tša ka. 11Bjale ge, nna, Morena, Mong wa bohle, ke ikana ke le Modimo yo a phelago gore ke tla itefeletša go wena ka ge o be o ba galefela, o ba tsebafela, ebile o ba hloile. Ba tla tseba gore ke go otla ka lebaka la se o ba dirilego sona. 12Ke gona o tlago lemoga gore nna, Morena, ke go kwele o bolela ka lenyatšo o re dithaba tša Israele di hlobotšwe, le gore o lebanwe ke go di thopa. 13Ke kwele ka mo o bego o mpolela gampe ka gona ka go ikgantšha le ka lenyatšo.”
14Morena, Mong wa bohle, o re: “Ke tla fetoša naga ya gago leganata, gomme lefase lohle le tla thaba. 15Ka ge o ile wa thabela ge naga ye ke e filego setšhaba sa Israele e fetošwa leganata, le wena ya gago ke tla e dira bjalo. Wena, thaba ya Seire le naga yohle ya gago ya Edomo, le tla fetošwa leganata. Ke mo go tlago lemogwa gore Morena ke nna.”
unk unk hrv_Latn quy_Latn bem_Latn luo_Latn mlt_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn